GUJSAIL के पूर्व CEO के खिलाफ जांच शुरू; सरकारी एयरक्राफ्ट से 100 निजी यात्रा करने पर सस्पेंड हैं
Gujarat State Aviation Infrastructure Company Limited GUJSAIL CEO Captain Ajay Chauhan गुजरात स्टेट एविएशन इंफ्रास्ट्रक्चर कंपनी लिमिटेड (GUJSAIL) के CEO कैप्टन अजय चौहान को कुछ दिन पहले ही सरकारी एयरक्राफ्ट से 100 से ज्यादा पर्सनल यात्राएं करने
गुजरात स्टेट एविएशन इंफ्रास्ट्रक्चर कंपनी लिमिटेड (GUJSAIL) के पूर्व CEO कैप्टन अजय चौहान को कुछ दिन पहले ही सरकारी एयरक्राफ्ट से 100 से ज्यादा पर्सनल यात्राएं करने के आरोप में सस्पेंड कर दिया गया था। अब हाल ही में उनकी 100 करोड़ की अवैध संपत्ति का खुलासा हुआ है। उनकी ये प्रॉपर्टीज देश और विदेश में हैं। उनके खिलाफ शिकायत की दर्ज की गई है। जिसके बाद सरकार एक्शन में आ गई है और जांच की जा रही है।
कहां-कहां हैं अजय की प्रॉपर्टी
इस मामले में भास्कर के सहयोगी दिव्य भास्कर के पास तारीख, जगह के साथ 26 यात्राओं के सबूत हैं। साथ ही संपत्तियों के सबूत भी हैं। अजय के पास उनकी इनकम से भी ज्यादा प्रॉपर्टी मिली है। अहमदाबाद के प्रह्लादनगर में रिवेरा एलिगेंस में दो फ्लैट, करई गांधीनगर और शेला में दो बड़े फार्म हाउस, एसजी हाईवे और कॉमर्स सिक्स रोड पर प्रमुख स्थानों पर कॉमर्शियल प्रॉपर्टीज, नोएडा में एक फ्लैट समेत की देश में ही करीब 66 करोड़ की प्रॉपर्टी है।
अजय पाली जिले के श्रीसेला गांव के रहने वाले हैं। यहां भी उनके पास कई जमीनें हैं। इन सभी प्रॉपर्टीज का हर महीने लगभग 15 लाख रुपए किराया आता है। इतना ही नहीं अमेरिका के ग्रीनकार्ड होल्डर कैप्टन अजय NRI अकाउंट होल्डर हैं। यहां उनकी पत्नी के नाम से कई प्रॉपर्टी भी हैं।
वहीं सरकार ने अजय चौहान के स्वामित्व वाले गांधीनगर के फार्म हाउस में GUJSAIL के नाम से खरीदे गए आलीशान फर्नीचर सहित पूरे केबिन को जब्त कर लिया है. जो वर्तमान में कंपनी के परिसर में है।
13 साल GUJSAIL के CEO रहे अजय
अजय गुजरात के नागरिक उड्डयन विभाग में 18 साल बतौर नियामक रहे। इसी अवधि में 13 साल गुजरात स्टेट एविएशन इंफ्रास्ट्रक्चर कंपनी लिमिटेड (GUJSAIL) के CEO भी रहे। उनके खिलाफ एयरक्राफ्ट इस्तेमाल करने की शिकायत मिली थी। जिसकी जांच की गई और यह आरोप साबित हो गए कि अजय ने मुख्यमंत्री, राज्यपाल के लिए इस्तेमाल होने वाले सरकारी जेट का इस्तेमाल अपने परिवार को घुमाने के लिए कर रहे थे। इसके चलते उन्हें सस्पेंड कर दिया गया था। वह अभी बतौर एकाउंटेबल मैनेजर सरकारी सेवा में हैं, लेकिन लंबी छुट्टी पर चल रहे हैं। उनकी जगह अब IAS नितिन सांगवान को प्रभार दिया गया है।
गुजरात के CM की मंजूरी के बिना ही अजय ने यात्राएं कीं और सरकार के खाते में करोड़ों रुपए का खर्च दिखाया। दरअसल, दोनों पदों पर रहे कैप्टन अजय चौहान ने 2019 में मुख्यमंत्री के एयरक्राफ्ट में आई खराबी के बाद एयरबस कंपनी की उस रिपोर्ट को दबाए रखा था, जिसमें एयरक्राफ्ट के इंजन को बदलने की दो टूक ताकीद की गई थी।
परिवार के सदस्यों को घुमाने के लिए भी किया विमान का इस्तेमाल
दिव्य भास्कर सहित स्थान साक्ष्य के पास 26 यात्रा की तारीख है, अजय ने अपने परिवार से मिलने के लिए बड़ौदा, केवड़िया, फालना और गांधीनगर से पुणे तक की यात्रा के लिए आठ बार हेलीकॉप्टर का इस्तेमाल किया है। उन्होंने अहमदाबाद से मुंबई या मुंबई से अहमदाबाद तक उड़ान भरने के लिए कई बार निजी तौर पर सरकारी विमानों का इस्तेमाल किया। परिवार के सदस्यों की निजी सुविधा के लिए एयरपोर्ट से देर रात कई उड़ानें भरी गई हैं।
मेंटेनेंस के नाम पर सालाना 4.80 करोड़ की कमीशनखोरी 
गुजरात सरकार के नए 650 चैलेंजर जैट विमान का हर महीने मेंटनेंस 50 लाख रुपए के आसपास होता है। इसके उलट मेंटेनेंसकर्ता कंपनी से ऊंची रकम का बिल बनवा कर रिकॉर्ड पर 90 लाख रुपए दर्ज करते थे। इस तरह हर महीने 40 लाख, साल में करीब 4.80 करोड़ रुपए का चूना सरकार को लगाया।
मरम्मत के नाम पर लाखों रुपए के फर्जी बिल भी बनाए
2019 में आणंद में इंजन में खराबी आने पर एयर क्रॉप्ट को ग्राउंड कर दिया गया था। एयरबस कंपनी ने 2019 में ही राज्य के सिविल एविएशन डिपार्टमेंट को रिपोर्ट भेज कर कहा कि हेलिकॉप्टर की ब्लेड (पंखे) में क्रैक और बहुत हद तक जंग लग गई है, हेलिकॉप्टर का इंजन जल्द से जल्द बदलने की जरूरत है। एयरबस कंपनी ने जब यह अति गंभीर अलर्ट वाली रिपोर्ट दी तब मुख्यमंत्री के हेलिकॉप्टर के मेंटनेंस का ठेका नोएडा स्थित इंडोकॉप्टर नामक कंपनी के पास था। कैप्टन अजय ने कंपनी का फायदा पहुंचाने के लिए एयरबस की रिपोर्ट को दबा दिया था।
घर-फार्म हाउस से 3 करोड़ रुपए का फर्नीचर भी जब्त
कैप्टन अजय चौहान के फ्लैट और फॉर्म हाउस से 3 करोड़ रुपए का सरकारी फर्नीचर जब्त किया गया है। ये वह फर्नीचर है जिसे सरकारी दफ्तरों के नाम पर खरीदा गया। कैप्टन अजय चौहान अपने रुतबे के दम पर अपने अहमदाबाद स्थित लग्जरी फ्लैट और फार्म हाउस में ले गए। GUJSAIL से सस्पेंड होने के बाद शुरू हुई जांच के क्रम में यह फर्नीचर वापस लिया गया है।